Diari Oficial de la Generalitat Valenciana


Sumari del DOGV 5866, del 08-10-2008 (2008/11622)

ORDE de 29 de setembre de 2008, de la Conselleria d'Infraestructures i Transport, per la qual es regulen per a l'exercici 2008 ajudes a transportistes autònoms de vehicles d'autotaxi, per a l'adaptació dels seus vehicles per al transport de persones amb mobilitat reduïda a la Comunitat Valenciana, acollides al règim de minimis.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5866

Data del DOGV
:   08-10-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/11056


Data del document
:   29-09-2008

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * taxi
    * suport econòmic
    * transportista
    * empresa de transport
    * mitjans per a discapacitats
    * transport de viatgers
    * ajuda pública

ORDE de 29 de setembre de 2008, de la Conselleria d'Infraestructures i Transport, per la qual es regulen per a l'exercici 2008 ajudes a transportistes autònoms de vehicles d'autotaxi, per a l'adaptació dels seus vehicles per al transport de persones amb mobilitat reduïda a la Comunitat Valenciana, acollides al règim de minimis. [2008/11560]
La consecució i el manteniment d'un major grau de qualitat en la prestació del servici de transport públic de vehicles d'autotaxi s'integra en les línies d'actuació que la Direcció General de Transports i Logística desenvolupa per a la millora del transport públic en l'àmbit de la Comunitat Valenciana, com a eina bàsica per a la integració social. A este respecte, es considera del màxim interés assegurar l'accés a este sistema de transport públic a tota la població, incloses les persones amb problemes de mobilitat, de manera que es garantisca la igualtat en les condicions d'ús d'este mode de transport. En este sentit es considera prioritari donar suport a la implantació d'estos transports públics adaptats a persones amb mobilitat reduïda en zones en què una menor oferta de transport públic dificulta l'accessibilitat i la mobilitat d'este col·lectiu.
La implantació en estos vehicles d'autotaxi de sistemes d'accés a persones amb mobilitat reduïda representa, no obstant això, un elevat cost econòmic per al transportista autònom, per la qual cosa donat l'interés que la seua progressiva implantació revist per a facilitar la mobilitat d'estos col·lectius, i amb seguiment de la iniciativa desenvolupada ja en els exercicis 2005 i 2006, la Direcció General de Transports i Logística, per mitjà de la present convocatòria, planteja continuar el programa desenvolupat en els dits exercicis per a la concessió d'ajudes econòmiques per a finançar la inversió requerida a fi d'adaptar els vehicles d'autotaxi de la Comunitat Valenciana.
D'altra banda, les ajudes convocades complixen els requisits de la política europea de la competència a l'acollir-se al règim d'exempció de minimis de les empreses que operen en el sector del transport per carretera, previst en el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis (DOCE L 379/5, de 28 de desembre de 2006).
Per tot això, ja que hi ha disponibilitat pressupostària i d'acord amb el que disposa la Llei 38/2003, General de Subvencions, i l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Objecte, règim i finançament
1. És objecte de la present convocatòria atorgar ajudes econòmiques per a l'adaptació de vehicles d'autotaxi per al transport de persones amb mobilitat reduïda a la Comunitat Valenciana.
2. La concessió d'estes ajudes s'efectua per mitjà d'un règim de concurrència competitiva.
3. Les ajudes s'atorgaran en els termes que preveu la present orde i d'acord amb l'ordenament jurídic vigent, i estes ajudes s'acullen al règim de minimis.
4. Les ajudes previstes en la present orde es finançaran a càrrec del crèdit contingut en el programa 513.30, línia T0816000 del capítol 7 dels pressupostos corresponents a 2008 de la Conselleria d'Infraestructures i Transport, amb un import global de 50.000 euros que s'ampliarà automàticament si hi ha disponibilitats pressupostàries addicionals, en el supòsit que resulte insuficient per a atendre les peticions que, presentades dins del termini, acrediten tindre els requisits establits en esta convocatòria.
5. Les ajudes seran atorgades fins que s'esgote la consignació pressupostària a què es referix l'apartat 3.
L'ampliació pressupostària es destinarà exclusivament per a l'adjudicació d'ajudes en les quanties que resulten procedents, segons la present convocatòria, als beneficiaris que formen part de la llista de reserva creada d'acord amb el que s'ha assenyalat en l'article 10.2 de la present convocatòria.
Article 2. Beneficiaris
1. Podran ser beneficiaris d'estes ajudes els titulars d'autoritzacions de taxi dels municipis de la Comunitat Valenciana que adapten o hagen adaptat un vehicle d'autotaxi per al transport de persones amb mobilitat reduïda, des de l'1 de gener de 2006 i complisquen els requisits següents:
a) Estar al corrent en el compliment de les obligacions tributàries i de la Seguretat Social.
b) No tindre embargada l'autorització d'autotaxi.
c) No tindre pendent de pagament cap sanció imposada per infracció de la legislació en matèria de transport.
d) Els beneficiaris de les ajudes estaran obligats al compliment dels requeriments que, amb caràcter general, s'assenyalen en l'article 13.2 i 14 de la Llei General de Subvencions (Llei 38/2003, de 17 de novembre, publicada en el BOE de 18 de novembre).
2. Les condicions exigides per a tindre la condició de beneficiari hauran de complir-se en el moment de presentar la sol·licitud.
Article 3. Requisits
Els que sol·liciten ser beneficiaris de les ajudes hauran de tindre els requisits i aportar la documentació a què es referix l'article 6 d'esta convocatòria.
L'import de les subvencions o ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents de ens públics o privats, supere el cost de la inversió que el beneficiari realitze en l'adaptació del corresponent vehicle.
Article 4. Quantia
1. L'adaptació de vehicles d'autotaxi al transport de persones amb mobilitat reduïda serà subvencionada fins a un màxim (exclòs l'IVA) de 10.000 euros per vehicle.
2. En tot cas, l'import de les presents ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior a cent mil euros (100.000 €).
Article 5. Sol·licituds; termini i lloc de presentació
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada d'acord amb el model que s'adjunta com a annex I.
2. La instància de sol·licitud la firmarà el titular de l'autorització de taxi per a la qual se sol·licita l'ajuda, i la seua presentació presumix l'acceptació incondicionada de les bases de la convocatòria i de les condicions, els requisits i les obligacions que s'hi contenen.
3. Les sol·licituds, junt amb la documentació assenyalada en l'article 6, hauran de presentar-se, dirigides al director general de Transports i Logística, en el termini de 20 dies naturals comptadors a partir de l'endemà de la publicació de la present orde en el Diari Oficial de la Comunitat Valenciana, i hauran de tindre en el moment de l'acabament del dit termini la totalitat dels requisits exigits.
4. L'incompliment del termini de presentació de la sol·licitud determinarà l'automàtica exclusió en l'accés de l'ajuda.
5. El lloc de presentació serà el registre d'entrada de la seu de la Conselleria d'Infraestructures i Transport (av. de Blasco Ibáñez, 50, 46538 València), o en els dels servicis territorials de Transports de València, Castelló o Alacant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana comunicar la seua presentació a la Direcció General de Transports i Logística amb remissió d'una còpia de la corresponent instància de sol·licitud per mitjà de fax (+34 96 386 22 62) o telegrama en el mateix dia.
Article 6. Documentació
A la instància de sol·licitud s'adjuntaran els documents següents (es presentarà la documentació original o la còpia degudament compulsada):
a) DNI o passaport vigent si es tracta d'empresari individual. Si es tractara de persona jurídica, CIF de l'empresa i DNI i poders de representació de la persona que la represente.
b) Imprés de manteniment de tercers amb les dades de domiciliació bancària, segons el model inclòs com a annex II, degudament validat per l'entitat bancària corresponent.
c) Factura proforma en la qual es reflectisca la completa instal·lació dels equips i els elements necessaris, i s'especificarà l'IVA i les característiques del sistema d'adaptació.
d) Autorització vigent de taxi en què figure adscrit el vehicle per al qual se sol·licita l'ajuda.
e) Permís de circulació del vehicle.
f) Targeta d'inspecció tècnica del vehicle.
g) Compromís d'atendre, amb caràcter prioritari, les demandes de les persones amb discapacitat. El dit compromís estarà articulat, entre d'altres, a través dels acords que subscriguen amb alguna de les associacions de persones amb discapacitat reconegudes per la Conselleria de Benestar Social, en els quals s'establirà el protocol d'actuació per a l'ús de l'autotaxi adaptat si és requerit per estes.
h) Documents acreditatius d'estar al corrent en el compliment de les obligacions tributàries i de Seguretat Social:
Per al seu compliment el beneficiari podrà:
h.1) Autoritzar expressament la Conselleria d'Infraestructures i Transport per a sol·licitar, davant dels òrgans competents, les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat C de la sol·licitud.
h.2) En el supòsit de no-autorització, el beneficiari haurà de presentar el certificat del compliment referit al moment de l'acabament del termini de presentació de sol·licituds, i haurà d'aportar:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i tindran validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan l'empresa no estiga obligada a presentar les declaracions o els documents relatius a obligacions tributàries i de Seguretat Social, acreditarà esta circumstància per mitjà de declaració responsable.
i) Declaració responsable en què s'especifique qualsevol altra ajuda o finançament públic rebut per a l'adaptació o l'adquisició del vehicle adaptat per al qual se sol·licita ajuda a l'empara de la present convocatòria, i es concretaran els imports rebuts a l'efecte.
L'import de les subvencions o les ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze per a l'adaptació del vehicle.
j) Declaració responsable de les ajudes de minimis concedides per qualsevol projecte a l'empresa o a la persona durant els tres últims exercicis fiscals, amb indicació de l'import, de l'organisme, de la data de concessió i del règim d'ajudes en què s'empara; o, si és el cas, declaració de no haver-ne rebut cap.
k) Declaració responsable acreditativa de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
l) Declaració responsable de no trobar-se inhabilitat per a rebre ajudes o subvencions de la Generalitat.
m) Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003 de 17 de novembre, General de Subvencions.
n) Declaració responsable de no tindre embargada l'autorització d'autotaxi.
o) Declaració responsable de no tindre pendent de pagament cap sanció imposada per infracció de la legislació en matèria de transports.
Article 7. Sol·licitud d'ampliació de dades
Quan la sol·licitud no tinga els requisits o falte algun document dels exigits, es requeriran els interessats perquè ho esmenen en el termini de deu dies hàbils a partir de la seua notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el dit termini sense haver complit l'anteriorment disposat se'l tindrà per desistit de la seua petició i es procedirà a l'arxivament de l'expedient.
Article 8. Criteris per a atorgar les subvencions
Per a l'atorgament de les ajudes es prendran en consideració els següents criteris de valoració de les sol·licituds presentades, amb les ponderacions que s'assenyalen:
- S'atendran, amb caràcter prioritari, aquelles sol·licituds relatives a l'adaptació d'autotaxis que presten servicis en àmbits rurals amb menor oferta de transport públic (0-90 punts).
- Es tindrà en consideració la data d'adaptació del vehicle amb priorització de les sol·licituds relatives a adaptacions dutes a terme amb anterioritat sempre dins del període fixat per la convocatòria (0-10 punts).
Com a últim criteri per a l'atorgament d'ajudes davant de possibles situacions d'empat, es considerarà la data de presentació de les sol·licituds completes, és a dir, inclosa la totalitat de la documentació necessària d'acord amb el que s'ha especificat en la present orde.
Article 9. Característiques que han de tindre els vehicles adaptats
Els requisits exigibles als autotaxis adaptats deriven de la normativa espanyola, recollida en la Norma UNE 26.494: «Vehicles de carretera. Vehicles per al transport de persones amb mobilitat reduïda. Capacitat igual o menor a nou places, inclòs el conductor», publicada per AENOR el 20 de febrer de 2004 i la 1ª modificació, UNE 26.494/1M, publicada per AENOR el dia 19 de novembre de 2004.
A més, serà de compliment obligatori la recomanació de l'esmentada Norma 26.494 referida al respatler i recolzacap. Preferentment s'instal·larà un respatler amb recolzacap que podrà ser fix (unit permanentment a l'estructura del vehicle) o desmuntable. Si no n'hi ha, es podrà instal·lar només un recolzacap (esta última opció solament es permetrà si el recolzacap és dels que s'instal·len en l'estructura de la cadira).
Els requisits geomètrics per al respatler amb recolzacap s'especifiquen en l'annex C (informatiu) de la Norma UNE 26.494.
Si l'alçària calçada-pis del vehicle és superior a 250 mm, serà obligatòria la instal·lació, almenys, d'un escaló que complisca els requisits especificats en la UNE 26.494.
A més, els vehicles hauran de complir la normativa establida per a este tipus de transport.
Els sistemes d'adaptació hauran de complir així els requisits següents:
1. Especificacions tècniques respecte a l'accés al vehicle.
- El vehicle disposarà d'un accés fàcil, còmode i segur per a un usuari de cadira de rodes sense abandonar esta.
- L'alçària mínima del buit per a l'accés de la persona amb mobilitat reduïda (PMR) amb la cadira de rodes serà de 1.300 mm, i es recomana un mínim de 1.350 mm.
- L'amplària mínima del mencionat buit serà de 700 mm, i es recomana un mínim de 800 mm.
- Si la porta d'accés per a l'usuari de cadira de rodes és abatible d'eix vertical, l'angle mínim d'obertura serà de 90º.
- Independentment del mode d'obertura de la porta d'accés per a la PMR amb la cadira de rodes, la porta tindrà un dispositiu d'enclavatge que impedirà el tancament fortuït durant l'operació d'entrada/eixida.
2. Especificacions tècniques respecte a la superfície d'allotjament.
- El vehicle disposarà d'espai interior suficient per a allotjar, com a mínim, un passatger amb la cadira de rodes.
- La superfície tindrà unes dimensions mínimes de:
· Longitud: 1.200 mm
· Amplària: 700 mm (es recomana 800 mm)
- L'alçària lliure interior del vehicle, sobre un cercle de radi mínim de 400 mm, amb centre sobre el cap del passatger amb la cadira de rodes, ubicada en el lloc assignat, serà de 1.400 mm mínima.
- L'espai de l'automòbil que es condicione perquè viatge un passatger amb la cadira de rodes haurà de ser tal que li permeta viatjar en el sentit de la marxa. Per motius de seguretat mai no s'ha de col·locar transversal a l'eix longitudinal del vehicle.
3. Especificacions respecte a la seguretat del passatger que vaitgen amb la cadira de rodes.
- En el vehicle es disposarà d'un dispositiu d'ancoratge per a la cadira de rodes que suporte els esforços de tracció, torsió i flexió a què es pot exposar la cadira de rodes, així com els moviments de translació i gir.
- L'ancoratge haurà de subjectar la cadira de rodes per elements del seu xassís i no per elements fàcilment deformables com les rodes. Al seu torn, l'ancoratge se subjectarà al xassís o bastidor del vehicle.
- El passatger amb la cadira de rodes haurà de disposar d'un element de retenció, cinturó de seguretat que mai no es considerarà com a component actiu de l'ancoratge de la cadira de rodes.
- Es disposarà d'un recolzacap que podrà ser fix o desmuntable.
4. Especificacions respecte a les persones de mobilitat reduïda no usuàries de cadira de rodes.
- L'angle d'obertura mínim de les portes abatibles d'eix vertical serà de 90º.
- Agafadors situats per a facilitar les operacions d'entrada/eixida i asseure's/alçar-se.
- Si l'alçària calçada-pis del taxi és superior a la dels taxis convencionals (cas dels monovolums), es disposarà obligatòriament d'un escaló suplementari que reduïsca esta alçària, almenys per una de les portes.
- Els taxis adaptats hauran de portar les tarifes escrites en sistema Braille.
5. Especificacions respecte a l'element per a auxiliar l'accés (rampa).
- Com a element per a auxiliar l'accés a l'automòbil podrà ser suficient portar entre l'equipament una rampa que formarà amb l'horitzontal del punt de suport en la calçada un pendent no superior al 30%.
- La rampa suportarà l'esforç que produïsca una massa de 250 kg en el centre del buit, en posició recolzada.
- L'amplària exterior mínima serà de 700 mm (es recomana 800 mm). En el cas que esta rampa estiga formada per dos canaletes, la seua separació interior màxima serà de 200 mm.
- Els costats exteriors i interiors en cas de canaletes tindran un vorell, almenys, de 80 mm d'alçària.
6. Conceptes de normalització i integració.
- A més dels criteris tècnics descrits, els vehicles s'hauran d'ajustar a la normativa establida per a este tipus de transport. En particular s'atendran les prescripcions respecte d'això contingudes en el Reial Decret 1544/2007, de 23 de novembre, pel qual es regulen les condicions bàsiques d'accessibilitat i no discriminació per a l'accés i la utilització dels modes de transport per a persones amb discapacitat.
Article 10. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació de la Direcció General de Transports i Logística i el cap de la Secció de Transport de Viatgers, que una vegada fixades les admissibilitats i les quanties segons els criteris establits en esta orde, elevarà la corresponent proposta al director general de Transports i Logística, el qual, per delegació del conseller d'Infraestructures i Transport, que per mitjà de la present orde se li conferix, dictarà l'oportuna resolució per la qual s'atorgarà o es denegarà l'ajuda. En cas d'atorgament, la resolució expressarà amb exactitud la quantia. La dita resolució posarà fi a la via administrativa.
Esta possibilitat està prevista en l'article 63 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
2. Si és el cas, la proposta de resolució inclourà una llista de reserva de sol·licituds que, complits tots els requisits per a l'adjudicació de l'ajuda, no puguen ser ateses per no haver-hi crèdit suficient per al pagament d'estes.
3. Els membres de l'òrgan col·legiat anteriorment citat podran ser suplits temporalment en els supòsits de vacant, absència o malaltia per qui designe el director general de Transports i Logística.
4. La instrucció de l'expedient es durà a terme per part de la Divisió de Logística i Planificació de la Direcció General de Transports i Logística.
5. El termini màxim per a resoldre expressament i notificar als beneficiaris les ajudes atorgades serà de dos mesos, comptadors a partir de l'últim dia del termini de presentació de sol·licituds. Superat este termini sense que haja recaigut una resolució expressa s'haurà d'entendre que esta és desestimatòria.
6. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
Article 11. Justificació de la despesa i el pagament de les subvencions
Una vegada notificades les resolucions d'atorgament i prèviament al cobrament d'estes per part dels beneficiaris, estos hauran de justificar la despesa efectivament realitzada en el termini d'un mes des de l'esmentada notificació, i aportar, per a això, la documentació següent que es presentara en la Direcció General de Transports i Logística:
a) Factura del pagament de la completa instal·lació dels equips i elements necessaris per a l'adaptació del vehicle, i s'especifica l'IVA i les característiques del sistema d'adaptació.
b) En el cas que la despesa subvencionable, relativa a la completa instal·lació dels equips i dels elements necessaris per a l'adaptació del vehicle, siga superior a 12.000 euros, s'hauran de presentar tres ofertes com a mínim, de diferents proveïdors, que haja sol·licitat l'interessat i que justifiquen l'elecció efectuada d'acord amb criteris d'eficiència i economia, i s'hauran de justificar expressament en una memòria l'elecció quan no recaiga en la proposta econòmica més avantatjosa.
Estaran exempts de la presentació de les ofertes i la justificació assenyalades aquells casos en què la despesa s'haguera realitzat amb anterioritat a la sol·licitud de la subvenció. Així mateix, s'eximix de l'aportació de l'esmentada documentació aquelles sol·licituds en què, per les especials característiques de les despeses subvencionables, es justifique la no-existència de suficient nombre d'entitats que ho subministren o ho presten.
c) Declaració responsable del sotmetiment a control i comprovació per part de l'administració de l'efectiva utilització de les ajudes en compliment dels fins de la convocatòria.
Una vegada rebuda per l'administració en el termini i en la forma escaient la documentació referida i després de les oportunes comprovacions, es procedirà al pagament de l'ajuda.
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la seua participació en posteriors convocatòries.
Article 12. Obligacions dels beneficiaris
Els beneficiaris de les ajudes estaran obligats a:
a) Portar en el seu vehicle, en lloc ben visible, el símbol internacional de vehicle adaptat, amb especificació que el sistema d'adaptació ha sigut subvencionat per la Direcció General de Transports i Logística de la Conselleria d'Infraestructures i Transport, a través de senyal adhesiu les característiques i l'emplaçament del qual s'adequaran a les directrius que respecte d'això dispose la dita Direcció General.
b) Mantindre en ús l'equip i els elements instal·lats en el vehicle adaptat durant un període mínim i continuat de sis anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com els supòsits de transmissió de l'autorització o substitució de vehicle, supòsits en què haurà d'estar sempre garantit el compliment del compromís. L'incompliment total o parcial de la present obligació per part del beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
c) Facilitar qualsevulla dada o document que la Direcció General de Transports i Logística considere necessari demanar per a un coneixement exacte i veraç del compliment dels objectius i fins de la present convocatòria.
d) Informar la Direcció General de Transports i Logística de qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
g) Acreditar que estiguen al corrent en el compliment de les seues obligacions tributàries i davant de la Seguretat Social, segons s'indica en l'apartat h) de l'article 6 de la present orde.
h) Presentar en la Direcció General de Transports i Logística, en el termini de 15 dies, comptadors de la recepció de la notificació de la resolució de la convocatòria, la justificació de l'acord a què es fa menció en l'apartat g) de l'article 6, així com una declaració responsable per la qual es comprometen a atendre, amb caràcter prioritari, les demandes d'estos usuaris, perquè l'esmentada Direcció General, a més de comunicar el dit compromís a l'Ajuntament corresponent, puga procedir a atorgar autorització específica per a agafar passatgers amb discapacitat fora del municipi que els haguera atorgat la llicència o en el qual tingueren residència.
Article 13. Control i revocació de la subvenció
1. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donarà lloc a la revocació de les subvencions i a la devolució de les quanties atorgades, que meritaran els corresponents interessos de demora.
A més, el dit incompliment podrà determinar la no-consideració de futures sol·licituds.
2. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
3. En qualsevol cas, s'aplicarà el que disposen els títols: II. Del reintegrament de subvencions, III. Del control financer de subvencions i IV. Infraccions i sancions administratives en matèria de subvencions, de la Llei 38/2003, de 17 de novembre, General de Subvencions.
Article 14. Delegació de facultats
El director general de Transports i Logística està facultat per a dictar les instruccions pertinents amb vista a l'aplicació, el desenvolupament i la inspecció del que disposa la present orde.
En tot allò no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i allò que s'ha regulat en la disposició final primera de la Llei 38/2003, General de Subvencions.
Esta resolució podrà ser impugnada directament davant de la sala contenciosa administrativa del tribunal superior de justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 29 de setembre de 2008.
El conseller d'Infraestructures i Transport,
MARIO FLORES LANUZA